ORDE do 22 de maio de 2007 pola que se resolve a convocatoria de axudas para as estadías do profesorado de fóra do sistema universitario de Galicia para o fomento da actualización e innovación docente e da converxencia no Espazo Europeo de Educación Superior.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 01/06/2007

A Orde do 8 de marzo de 2007 (DOG do 15 de marzo) pola que se convocan axudas para as estadías do profesorado de fóra do sistema universitario de Galicia para o fomento da actualización e innovación docente e da converxencia no Espazo Europeo de Educación Superior, prevé a concesión de axudas para financiar as estadías nas universidades galegas de profesores de recoñecido prestixio, pertencentes a centros situados fóra da nosa comunidade autónoma, que desexen colaborar temporalmente coas universidades galegas para difundir os seus coñecementos entre a nosa comunidade universitaria co fin de apoiar a formación do profesorado universitario de Galicia.
Na súa virtude, de acordo co establecido nas bases da convocatoria, e atendendo o informe-proposta elevado pola comisión avaliadora, a través da Dirección Xeral de Ordenación e Calidade do Sistema Universitario de Galicia, esta consellería
RESOLVE:
Primeiro.-Concederlles unha axuda para o financiamento de estadías dos profesores de fóra do sistema universitario de Galicia para o fomento da actualización e innovación docente e da converxencia no Espazo Europeo de Educación Superior ás universidades do sistema universitario de Galicia que se relacionan a continuación, pola duración e contía que se indica:
Segundo.-Non se publica relación de suplentes por non darse esta situación.
Terceiro.-Antes do 27 de novembro de 2007, cada universidade remitirá á Dirección Xeral de Ordenación e Calidade do Sistema Universitario de Galicia, a certificación do órgano que teña atribuídas as facultades de control do cumprimento da finalidade para a que foi concedida a subvención e da aplicación dos fondos destinados para tal efecto, de conformidade co estipulado nos artigos 15.2º c) e 16 do Decreto 287/2000, do 21 de novembro, polo que se desenvolve o réxime de bolsas e subvencións públicas da Comunidade Autónoma de Galicia.
Cuarto.-As axudas concedidas faranse efectivas mediante libramento único e directo ás universidades, tras a completa xustificación do cumprimento da estadía e condicións establecidas na orde de convocatoria.
Quinto.-O incumprimento total ou parcial de calquera das condicións establecidas na convocatoria, constituirá causa determinante de revogación da axuda e do seu reintegro polo beneficiario, segundo o disposto no artigo 78.10º do Decreto lexislativo 1/1999, do 7 de outubro.
Sexto.-Contra esta resolución, que esgota a vía administrativa, os interesados poderán interpoñer recurso potestativo de reposición perante a conselleira de Educación e Ordenación Universitaria no prazo dun mes a partir do día seguinte ao da publicación da resolución no DOG, de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses perante a Sala do Contencioso-Administrativo do Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de maio de 2007.
Laura Sánchez Piñón
Conselleira de Educación e Ordenación Universitaria